
Κυριακή, 27 Σεπτεμβρίου 2026

ΔΕΛΤΙΟ ΤΥΠΟΥ

Σύλληψη αλλοδαπού και κατάσχεση άνω του 1kg ακατέργαστης κάνναβης στον Πειραιά 

Τις απογευματινές ώρες της 24-09-2026, στελέχη της Περιφερειακής Ομάδας Δίωξης Ναρκωτικών (Π.Ο.ΔΙ.Ν./Λ.Σ.-ΕΛ.ΑΚΤ)και του Γραφείου Ασφάλειας του Κεντρικού Λιμεναρχείου Πειραιά, προέβησαν στη σύλληψη ενός 43χρονου αλλοδαπού (υπηκόου Αλβανίας), για παράβαση του Ν. 4139/2013 «Περί εξαρτησιογόνων ουσιών».
Ειδικότερα, σε έλεγχο που διενεργήθηκε στον ανωτέρω εντός επιβατηγού-οχηματαγωγού (Ε/Γ-Ο/Γ) πλοίου στον κεντρικό επιβατικό λιμένα Πειραιά, με τη συνδρομή σκύλου ανίχνευσης ναρκωτικών ουσιών Λ.Σ.-ΕΛ.ΑΚΤ. «ΤΟΜΠΙ», βρέθηκε στην κατοχή του μία (01) πλαστική συσκευασία αεροστεγώς κλεισμένη, περιέχουσα φυτικά αποσπάσματα ακατέργαστης κάνναβης, συνολικού μικτού βάρους ενός κιλού και τριάντα γραμμαρίων (1.030 γρ.).
Ακολούθησε νόμιμη κατ’ οίκον έρευνα στην οικία του στην Πάρο, όπου βρέθηκαν και κατασχέθηκαν τα κάτωθι:
· είκοσι (20) δισκία της δραστικής ουσίας λοραζεπάμη χωρίς την απαιτούμενη ιατρική συνταγή,
· άγνωστη ουσία αποκρυσταλλωμένης λευκής σκόνης βάρους 86,6 γραμμαρίων,
· είκοσι (20) δισκία άγνωστης χημικής προέλευσης,
· φαρμακευτικά σκευάσματα διαφόρων ειδών.
Από το Κεντρικό Λιμεναρχείο Πειραιά που διενεργεί την προανάκριση, κατασχέθηκαν οι ανωτέρω ποσότητες ναρκωτικών ουσιών, καθώς και δυο (02) συσκευές κινητής τηλεφωνίας.

Διαθέσιμο φωτογραφικό υλικό έχει αναρτηθεί στην ιστοσελίδα www.hcg.gr.

